b'\n_START_ARTICLE_\nKirchhoffin piirilait\n_START_PARAGRAPH_\nKirchhoffin piirilait ovat s\xc3\xa4hk\xc3\xb6dynamiikan peruslakeja yhdess\xc3\xa4 Ohmin lain kanssa. Kirchhoffin lakeja on kaksi: Kirchhoffin virtalaki ja Kirchhoffin j\xc3\xa4nnitelaki. Kirchhoffin lait kertovat, miten s\xc3\xa4hk\xc3\xb6varauksen ja energian s\xc3\xa4ilymislakeja voidaan soveltaa virtapiirien suunnitteluun. Kirchoffin ja Ohmin lakien perusteella voidaan periaatteessa ratkaista jokainen virtapiirej\xc3\xa4 koskeva teht\xc3\xa4v\xc3\xa4._NEWLINE_Preussilainen fyysikko Gustav Kirchhoff esitteli virtapiirej\xc3\xa4 koskevat lauseet vuonna 1845. H\xc3\xa4n esitti ensimm\xc3\xa4isen\xc3\xa4 tavan analysoida s\xc3\xa4hk\xc3\xb6isi\xc3\xa4 virtapiirej\xc3\xa4 k\xc3\xa4ytt\xc3\xa4en solmupisteit\xc3\xa4 ja virtasilmukoita sellaisissa monimutkaisissa tilanteissa, joissa Ohmin laki ei riit\xc3\xa4. Kirchhoffin piirilakeja on kaksi: virta- ja j\xc3\xa4nnitelaki. Kummatkin niist\xc3\xa4 p\xc3\xa4tev\xc3\xa4t sek\xc3\xa4 vaihto- ett\xc3\xa4 tasavirtapiireille.'